Börje Salming

Anders Börje Salming (s. 17. huhtikuuta 1951 Kiiruna) on ruotsalainen, saamelaistaustainen uransa lopettanut jääkiekkoilija. Hän oli 1970-luvulla ensimmäisiä eurooppalaisia jääkiekkoilijoita NHL:ssä.

Salming on voittanut Ruotsin mestaruuden kahdesti Brynäsin joukkueessa. Lisäksi hän on saanut maailmanmestaruuskilpailuissa hopeaa vuonna 1973 ja pronssia 1972. Hänet valittiin maailmanmestaruuskisojen tähdistöjoukkueeseen vuonna 1973 ja Kanada-cupin tähdistöjoukkueeseen vuonna 1976. 

Salming pelasi NHL:ssä 17 kautta, ensin Toronto Maple Leafsissa ja jäähyväiskaudellaan Detroit Red Wingsissä. Hän pelasi yhteensä 1 148 ottelua, joissa hän teki 787 tehopistettä (150+637). NHL:n pudotuspeleissä hän saavutti 12 maalia ja 37 syöttöä 81 pudotuspeliottelussa. Hän pelasi vuoden 1981 Kanada Cupissa Ruotsin maajoukkueessa. Salming palasi 39-vuotiaana vuonna 1990 Ruotsiin, missä kruunasi uransa pelaamalla kolme kautta AIK:ssa sekä saavuttamalla Ruotsin maajoukkueessa vuoden 1991 Kanada-cupin neljännen sijan. Salming osallistui vielä  vuoden 1992 talviolympialaisiin. Stanley Cupia Salming ei koskaan voittanut. Lähimpänä hän oli kaudella 1977–1978 jolloin Maple Leafs hävisi Montreal Canadiensille konferenssin loppuottelusarjan.

Salming valittiin Hockey Hall of Fameen ensimmäisenä ruotsalaisena vuonna 1996. Hän oli myös HHOF:n ainoa ruotsalaispelaaja vuoteen 2012 ja Mats Sundinin valintaan asti. Hän on Ruotsissa kunnioitettu kiekkoilija sekä edelläkävijänä että pitkän uran pelanneena.

Pelaajana Salming tunnettiin varmana puolustajana, joka kykeni antamaan maaliin johtavia syöttöjä. Pohjoisamerikkalaisen yleisön suosion hän saavutti tinkimättömällä pelityylillään, josta seurasi myös lukuisia vammoja ja kolhuja. Vuonna 1986 hän sai NHL:ssä pelikiellon koko kaudeksi tunnustettuaan käyttäneensä kokaiinia, mutta pelikielto kumottiin vain kahdeksan ottelun jälkeen. Urheilu-uransa jälkeen hän on harjoittanut liiketoimintaa vaate- ja jääkiekkovarustealalla. Börje Salming asuu nykyään kotikaupungissaan Kiirunassa.

Salmingilla diagnosoitiin vuonna 2014 eturauhasyöpä, johon hän sai hoitoja ja toipui. Elokuussa 2022 Salming ilmoitti sairastuneensa parantumattomaan ALS-tautiin. Sen jälkeen tauti on edennyt nopeasti. Salming on menettänyt puhekykynsä ja kommunikoi nykyisin iPadin välityksellä. Salmingille on asennettu myös letku, jonka kautta hän saa suurimman osan ravinnostaan.

Tilastot

Palkintoja 
 MM-kisoissa 1972 pronssia
 MM-kisoissa 1973 hopeaa
 MM-kisojen tähdistössä 1973
 Ruotsin pääsarjan tähdistössä 1973 ja 1989
 NHL:n kakkostähdistössä 1975, 1976, 1978, 1979 ja 1980
 Viking Award (NHL:n paras ruotsalainen) 1976, 1977 ja 1979
 Kanada Cupin tähdistössä 1976
 NHL:n tähdistöottelussa 1976, 1977 ja 1978
 NHL:n ykköstähdistössä 1977
 Kansainvälisen jääkiekkoliiton Hall of Fameen 1998
 1998 sijalla 74 The Hockey Newsin kaikkien aikojen NHL-pelaajien listalla parhaana ruotsalaisena
 The Hockey News -lehden NHL:n kaikkien aikojen eurooppalaisten pelaajien tähtijoukkueen ykköskentässä 2007
 Kansainvälisen Jääkiekkoliiton satavuotisjuhlien yhteydessä Salming valittiin vuosisadan tähtikentälliseen 2008.

Kirjallisuus 
 Blod, Svett och Hockey (1991)
 Börje Salming. The King (2000)

Lähteet
 
 Börje Salmingin tilastot HHOF:n sivuilla

Viitteet

Aiheesta muualla 

Ruotsalaiset jääkiekkoilijat
Saamelaiset henkilöt
Hockey Hall of Fame
Vuonna 1951 syntyneet
Elävät henkilöt